Sonja Åkesson
Store norske leksikon,Språk og litteratur,Litteratur i verden,Europa,Sveriges litteratur,Sveriges litteratur 1960-2000
Sonja Åkesson var en svensk poet, dramatiker og viseskriver. Hun regnes som representant for den nyenkle poesien i Sverige og spilte en viktig rolle for arbeiderbevegelsen- og kvinnebevegelsen på 1960- og 1970-tallet.
Liv Åkesson var arbeiderklassebarn født på Gotland. Uten noen formell utdannelse jobbet hun som blant annet telefonist, servitør og kontorist i Stockholm, en by hun flyttet til som voksen. Hun fikk fem barn, hvorav det ene døde av leukemi i en alder av to år. Hun var gift tre ganger og døde av leverkreft 51 år gammel. Debut og gjennombrudd Åkesson debuterte i 1957 med diktsamlingen Situationer. Gjennombruddet kom med Husfrid (1963), som ble viktig for kvinnebevegelsen, spesielt diktet «Äktenskapsfrågan», hvor konens stilling får tilnavnet «vit mans slav».Hennes poetiske stil karakteriseres som direkte og lett tilgjengelig, ofte humoristisk, og tar for seg selvbiografiske og hverdagslige hendelser samt eksistensielle kvaler. Skyld er et gjennomgående tema i forfatterskapet, og hun skildrer kvinners arbeid både i og utenfor hjemmet. På grunn av en sterk huslig tematikk i forfatterskapet har hun blitt kalt «folkhemspoeten». Nyenkel poesi Sammen med poeter som Lars Bäckström og Göran Palm regnes Åkesson som representant for nyenkelheten i svensk litteratur.I 1960 publiserte hun dessuten et litterært manifest i avisen Dagens Nyheter, «Front mot formens tyranni», sammen med forfatterne P. C. Jersild, Kai Henmark og Bo Holmberg (som hun på dette tidspunktet var gift med). Her tok forfatterne et oppgjør med samtidspoesiens metaforbruk og etterspurte en større nærhet mellom tekst og leser. Språklek og kvinnekamp Forfatterskapet tar i bruk flere av avantgardens poetiske verktøy, for eksempel collage og gjentakelse. Samlingen Pris (1968) er en collage og består nesten utelukkende av «funnet tekst» fra aviser og damemagasiner. De såkalte «pratespel» eller dialogdikt skrevet med ektemannen Jarl Hammarberg-Åkesson lar forskjellige type språk kollidere med hverandre og ble utgitt i blant annet Strålande dikter/Nej så fan heller fra 1967. Langdiktet «Neeijjj» er en serie forskjellige «nei», skrevet ned og spilt inn på plate av Åkesson selv.Et sentralt verk i forfatterskapet er diktsamlingen Jag bor i Sverige, som utkom som bok, ilagt en plate i 1966. Foruten diktet «Neeijjj» inneholder samlingen blant annet en kjent pastisj over avantgardepoeten Lawrence Ferlinghettis dikt «Autobiography» (fra samlingen A Coney Island of the Mind fra 1958). I Åkessons «Självbiografi« blir den amerikanske mannens hverdag og liv erstattet av en alenemors daglige slit. Diktet er et eksempel på hvordan Åkesson i sitt forfatterskap gir kvinners erfaringer (særlig arbeiderklassens kvinner) litterær form og eksistensiell tyngde.Åkesson var også billedkunstner og illustrerte sin egen bok fra 1972, Hjärtet hamrar, lungorna smälter. Sang og scene Sonja Åkesson skrev noveller og flere drama. Mange av diktene hennes var skrevet til scenen, for eksempel diktet «Åkej», som mellom bekjennende strofer om mislykkethet og utilpasshet monotont gjentar tittelordet «okei». Flere drama ble skrevet for regissøren og dramatikeren Suzanne Osten og hennes teatertrupp Fickteatern. Skuespillet Bara nerverna er skrevet sammen med Siv Arb og skildrer det psykiatriske behandlingstilbudet i Sverige.Samarbeidet med komponisten Gunnar Edander førte til visesamlingen Slagdängor (1969). Edander har også satt musikk til noen av pratspelene til Åkesson og Jarl Hammarberg-Åkesson, for eksempel «Därfor balkonger», som finnes på protestplaten Sånger om kvinnor (1971). Sangeren og skuespilleren Ulla Sjöblom synger her Åkesson og har også senere utgitt en omfangsrik visesamling i bok og på plate, Sonjas Sånger (1983). I 2010 utkom albumet Sonja Åkesson tolkat av.. med bidrag av musikere som Kajsa Grytt, Annika Norlin, Frida Hyvönen, Anna von Hausswolff og Lisa Nilsson. Utgivelser  Situationer (1957)  Glasveranda (1959)  Leva livet (1961)  Husfrid (1963)  Ute skiner solen (1965)  Jag bor i Sverige (1966)  Man får vara glad och tacka Gud (1967)  Pris (Collage, 1968)  Slagdängor (viser og musikk, 1969, musikk av Gunnar Edander)  Hjärtat hamrar, lungorna smälter (1972)  Dödens ungar (1973)  Sagan om Siv (1974)  Hästens öga (1977)  Sonjas sånger (1980, posthumt)  Vara vit mans slav och helt andra dikter (2006, posthumt) Skvallerspegel (1960)  Efter balen (1962)  Kändis (1969, sammen med Jarl Hammarberg-Åkesson)  Mamman och pappan som gjorde arbetsbyte (barnebok, 1970)  Ljuva sextiotal (dikt og noveller, 1976)  En tid att avliva (1978) Les mer i Store norske leksikon nyenkel poesi arbeiderlitteratur kvinnebevegelsen Sveriges litteratur Eksterne lenker Sonja Åkesson Sällskapet Sonja Åkesson i The History of Nordic Womens Literature Sonja Åkesson i Svenskt kvinnobiografiskt lexikon Litteratur Lilja, Eva. (1991). Den dubbla tungan: En studie i Sonja Åkessons poesi. Göteborg: Daidalos Martin, Bengt. (1984). Sonja Åkesson. Stockholm: Rabén & Sjögren Lugn, Kristina. (1983). «Människan föds skyldig – Sonja Åkesson». Kvinnornas litteraturhistorie, del 2: 1900-talet. Malmö: Författarförlaget